ሰበር ዜና :-   መንግሥት  528   ተጠርጣሪዎችን  መፍታቱን  አስታወቀ
መንግሥት  በፌደራልና በደቡብ  ክለል  በህግ ተይዘው  የነበሩ  528  ያህል  ተጠርጣሪ  አሥረኞችን   መፍታቱን  የኢፌዴሪ  ዋና  አቃቢ ህግ አስታወቀ ።ዋና አቃቢ ህግ አቶ ጌታቸው አምባዬ በዛሬው ዕለት ለጋዜጠኞች በሠጡት መግለጫ እንደገለጹት በአጠቃለይ በፌደራልና በደቡብ ክልል በህግ ተይዘው የነበሩና  ያልተፈረደባቸው   528 ያህል  ተጠርጣሪዎች የክስ  ሂደታቸው ተቋርጦ እንዲፈቱ ተደርጓል ።መንግሥት በሠጠው ምህረት መሠረት እንዲፈቱ የተደረጉት 413 የሚሆኑት የደቡብ ክልል  ተጠርጣሪዎች ሲሆኑ 115 የሚሆኑት ደግሞ በፌደራል ደረጃ በህግ ተጠርጥረው የተያዙ  መሆናቸውን ዋና አቃቢ ህጉ በሠጡት መግለጫ  አስረድተዋል ።በደቡብ ክልል  ክሳቸው እንዲቋረጥ የተደረጉት ተጠርጣሪዎች በክልሉ በጌዲኦ ዞንና በኮንሶ ወረዳ በተፈጠሩ ግጭቶች የተሳተፉ መሆናቸውን ዋና አቃቢ ህጉ ጠቁመዋል ።በምህረት እንዲለቀቁ የተደረጉት 528 ያህል ተጠርጣሪዎች  አራት  መሥፈርቶች አማካኝነት የተለዩ መሆኑን የገለጹት  ዋና አቃቢህጉ አስረድተዋል ።የተጠርጣሪዎቹ ማንነት በቀጣይ ይፋ እንደሚሆን የገለጹት አቃቢ ህጉ ከፊታችን ረቡዕ ጀምሮ አሥረኞቹ ይለቀቃሉ ብለዋል ።በተጨማሪም ዋና አቃቢ ህጉ በመግለጫቸው ሌሎች ክልሎች ምህረት የሚያደርጉላቸውን  ተጠርጣሪዎችን  ገና ያላሳወቁ  መሆኑን  ጠቅሰዋል  ።ኢህአዴግ በአገሪቱ አገራዊ መግባባት ለመፍጠርና ዴሞክራሲያዊ ምህዳሩን ለማስፋት የፖለቲካ ፓርቲ አባላትና ግለሰቦችን በምህረት እንደሚፈታ ጠቅላይ ሚንስትር ኃይለማርያም  ደሳለኝ በቅርቡ መግለጫቸው ይታወሳል ።    